**Cyfarfod Dathlu’r Gymraeg**

10 y bore, 5 Medi 2018  
Canolfan yr Urdd, Caerdydd; Y Popdy, Bangor; Mudiad Meithrin, Aberystwyth

**Presennol**

Aberystwyth: Rebecca Williams  
Bangor: Marged Rhys  
Caerdydd: Penri Williams, Colin Nosworthy, Dafydd Idris, Carys Moseley  
Ffôn: Gwenllian Lansdown Davies

**Ymddiheuriad:** Betsan Moses

1. Derbyniwyd cofnodion cyfarfod 4 Gorffennaf
2. **Diwrnod Shwmae/Su’mae 2018**

Cytunwyd i syniad Sioned i gynhyrchu cardiau, gyda’r awgrym y defnyddir y ddwy ochr (yn hytrach na charden bost gydag un ochr yn wag); un ochr ar gyfer delwedd drawiadol (o bosib gwaith Swci Delic), a’r llall i dynnu sylw at fudiadau sy’n rhoi cefnogaeth i ddysgu’r Gymraeg; awgrymwyd y gallai’r mudiadau hynny wneud cyfraniad at gost y cardiau yn gyfnewid am yr hyrwyddo; at y perwyl hwn, awgrymwyd bod Sioned yn cysylltu â:

* Say Something in Welsh
* Y Ganolfan Dysgu Cymraeg Cenedlaethol
* Cynllun Clwb Cwtsh (Mudiad Meithrin)

Cytunwyd i gyllideb o £500 eleni yn ogystal â chostau amser Sioned.

Nodwyd bod Sioned yn awgrymu fod mudiadau’n ychwanegu neges ar waelod e-bost yn hyrwyddo Diwrnod Shwmae/Su’mae.

Mae Sioned yn agored i syniadau ac am i ni gysylltu os oes gennym rai. Yn y cyfamser, mae hi’n bwrw ymlaen â’r trefniadau, gan gynnwys ar gyfer hyrwyddwyr/llysgenhadon cenedlaethol eto eleni.

1. **Cynhadledd 2018**

Nid yw Eluned Morgan ar gael ar y dyddiad a gynigiwyd iddi, felly mae Sioned wedi gofyn am ddyddiad newydd. Rhoddwn tan ddiwedd yr wythnos i gael ymateb. Fel arall, penderfynwyd bwrw ymlaen i wahodd rhywun arall o’r Blaid Lafur (Mark Drakeford AC) a llefarwyr ar ran y pleidiau eraill.

Trafodwyd y posibilrwydd o dalu am gostau teithio siaradwyr o dramor. Penderfynwyd nad oedd hyn yn ymarferol bosib.

1. **Grŵp Trawsbleidiol ar yr Iaith Gymraeg**

Cynhaliwyd cyfarfod ym mis Gorffennaf rhwng Dai Lloyd AC a Steffan Bryn (o swyddfa Dai Lloyd) Colin, Ceri a Carys. Mae Colin wedi llunio papur gyda rhaglen ar gyfer y flwyddyn, a bydd yn ei gylchredeg. Nodwyd fod Dai Lloyd yn awyddus iawn i gael camau gweithredu ar ôl pob cyfarfod er mwyn cynyddu dylanwad y grŵp.

Trafodwyd y cyfarfod nesaf ar thema’r Cynlluniau Strategol y Gymraeg mewn Addysg a chyllid cyfalaf ar gyfer ysgolion, a’r ffaith nad yw Aled Roberts ar gael ar y dyddiad dan sylw. Cytunwyd i chwilio am ddyddiad newydd mewn trafodaeth rhwng Aled Roberts a swyddfa Dai Lloyd.

**Gweithred:** Carys a Colin i ail-drefnu’r dyddiad

1. **ELEN**

Cynhelir Cynulliad blynyddol ELEN ar 2-4 Tachwedd ym Melffast neu Killarney.

Cytunwyd i ofyn i Ceri a fyddai hi am fynychu ar ran Dathlu’r Gymraeg eto eleni.

1. **Adroddiad y Trysorydd**

Esboniodd y Trysorydd mai fe oedd wedi bod yn talu am barthau a gwe-letya’r wefan, a bod yr amser wedi dod i drosglwyddo’r trefniadau hynny. Mi fydd yn agor cyfrif newydd at y pwrpas.

1. **Ymgynghoriadau**

* **Adolygiad Aled Roberts i’r Cynlluniau Strategol y Gymraeg mewn Addysg:** mae nifer o’r mudiadau unigol wedi ymateb; esboniodd Rebecca bod Dathlu’r Gymraeg wedi cael estyniad i’r dyddiad cau am fod y swyddogion yn deall anhawster cael ymateb ar y cyd dros yr haf; cytunodd Rebecca i lunio ymateb drafft ar sail ymatebion mudiadau unigol erbyn y dyddiad cau newydd sef 14 Medi. Cafwyd trafodaeth ynghylch y syniad y gallai Bil Addysg Gymraeg fod llawer yn bwysicach a fwy dylanwadol na Bil y Gymraeg, ac roedd cytundeb cyffredinol bod angen deddfwriaeth gynradd yn y maes, ac nid diwygio rheoliadau’n unig. Cytunwyd yn ogystal bod angen i’r blynyddoedd cynnar, gan gynnwys gofal plant, fod yn rhan ganolog o’r drefn.  
  **Gweithred:** Mudiadau unigol i anfon eu hymatebion at Rebecca; Rebecca i ddrafftio ymateb ar y cyd
* **Bil Awtistiaeth** [Pwyllgor Iechyd, Gofal Cymdeithasol a Chwaraeon; dyddiad cau 14 Medi]; bydd Rebecca’n paratoi ymateb ar ran UCAC ac yn fodlon cydlynu ymateb ar ran Dathlu’r Gymraeg gyda chydweithrediad mudiadau perthnasol eraill
* **Cefnogi a hybu’r Gymraeg: Ymchwiliad i’r cyd-destun deddfwriaethol, polisi ac ehangach** [Pwyllgor Diwylliant, y Gymraeg a Chyfathrebu; dyddiad cau 14 Medi]; bydd Cymdeithas yr Iaith yn ymateb, ac yn annog mudiadau eraill i wneud
* **Blaenraglen Waith y Pwyllgor Diwylliant, y Gymraeg a Chyfathrebu** [Dyddiad cau 8 Hydref]; awgrymwyd bod mudiadau’n ymateb i gynnig ‘datganoli darlledu’ fel maes ar gyfer ymchwiliad gan y Pwyllgor

1. **Unrhyw Fater Arall**

Mae Mudiad Meithrin yn cynnal digwyddiad ‘Cwtsh yn y Cynulliad’ i godi ymwybyddiaeth o’r Cynllun #Clwbcwtsh, ar 2 Hydref, am ganol dydd, yn y Pierhead, Bae Caerdydd. Estynnwyd croeso i aelodau o Ddathlu’r Gymraeg, dim ond eu bod yn rhoi gwybod ymlaen llaw.

1. **Dyddiad y cyfarfod nesaf**

10 y bore, 24 Hydref 2018, Canolfan yr Urdd (Bae Caerdydd), Y Popdy (Bangor), Mudiad Meithrin (Aberystwyth)